ΓΡΑΠΤΗ ΕΡΩΤΗΣΗ E-1707/96 υποβολή: Amedeo Amadeo (NI) προς την Επιτροπή (25 Iουνίου 1996)

Θέμα: Προστασία των εργαζομένων από καρκινογόνες ουσίες

Σε σχέση με την πρόταση οδηγίας του Συμβουλίου (COM(95)425 ((ΕΕ C 317 της 28.11.1995, σελ. 16.))) που τροποποιεί για πρώτη φορά την οδηγία 90/394/ΕΟΚ ((ΕΕ L 196 της 26.7.1990, σελ. 1.)) σχετικά με την προστασία των εργαζομένων από κινδύνους που προέρχονται από έκθεση σε καρκινογόνες ουσίες κατά τη διάρκεια της εργασίας, θεωρείται γενικώς ότι η πρόταση της Επιτροπής αποτελεί ένα σημαντικό βήμα προς τα εμπρός για την προστασία των εργαζομένων και την ενίσχυση των ρυθμιστικών ελέγχων ερωτάται όμως η Επιτροπή εάν δεν θεωρεί απαραίτητο:

1. Να παράσχει επεξηγηματικό σημείωμα ιδιαίτερα χρήσιμο για τις μικρομεσαίες επιχειρήσεις που θα βοηθά τους εργοδότες και τους εργαζομένους να κατανοήσουν την εφαρμογή της αναθεωρημένης οδηγίας στο εργασιακό τους πλαίσιο.

2. Να αναθεωρήσει την κατάταξη των καρκινογόνων ουσιών.

3. Να επεξηγήσει το εύρος και τη διάρκεια των προβλεπομένων παρεκκλίσεων.

4. Να διευκρινίσει την οριακή τιμή 1 ppm που προτείνεται για το βενζένιο.

5. Να ενοποιήσεις τις διαδικασίες μέτρησης.

6. Να ευνοήσει τη συνεργασία μεταξύ των ειδικευμένων ινστιτούτων και άλλων οργανισμών που λειτουργούν στον τομέα της ασφαλείας και της υγείας στην εργασία.

7. Να ευνοήσει τη συγκρισιμότητα των στατιστικών στοιχείων.

Απάντηση του κ. Flynn εξ ονόματος της Επιτροπής (16 Ιουλίου 1996)

Η Επιτροπή ευχαριστεί τον αξιότιμο βουλευτή για τη θετική του εκτίμηση όσον αφορά την πρόταση της Επιτροπής περί τροποποίησης της οδηγίας στην οποία αναφέρεται η ερώτησή του.

Η Επιτροπή συμφωνεί απολύτως με ορισμένες από τις υποδείξεις αυτές και θα μπορούσε, ύστερα από την έγκριση του Συμβουλίου, να ετοιμάσει επεξηγηματικό σημείωμα για την εφαρμογή της τροποποιημένης οδηγίας, καθώς και να προτείνει μια ενιαία μέθοδο ανάλυσης του βενζενίου στον αέρα.

Όσον αφορά την προτεινόμενη οριακή τιμή για το βενζένιο και τις προβλεπόμενες προσωρινές παρεκκλίσεις, η Επιτροπή έλαβε την απόφασή της με βάση τα υπάρχοντα επιστημονικά στοιχεία και τις κοινωνικοοικονομικές ανάγκες. Τα θέματα αυτά έχουν συζητηθεί με τους κοινωνικούς εταίρους και υπήρξε συμφωνία ως προς το στόχο τους. Είναι εξ άλλου αυτονόητο ότι πρέπει να εφαρμόζονται όλες οι άλλες, προληπτικού χαρακτήρα, διατάξεις τις οποίες ορίζει η βασική οδηγία.

Η Επιτροπή δεν θεωρεί σκόπιμο να προβεί σε αναθεώρηση της ταξινόμησης των καρκινογόνων ουσιών. Η εν λόγω ταξινόμηση πραγματοποιείται στο πλαίσιο των δραστηριοτήτων της οδηγίας 67/548/ΕΟΚ ((ΕΕ 196 της 16.8.1967. )) που αφορά επίσης τη σήμανση και τη συσκευασία των επικίνδυνων ουσιών. Εντούτοις, όπως θα διαπιστώσει ο αξιότιμος βουλευτής, η πρόταση της Επιτροπής να χρησιμοποιούνται τα κριτήρια ταξινόμησης που ορίζονται στο παράρτημα VI της οδηγίας 67/548/ΕΟΚ για την εφαρμογή της προτεινόμενης τροποποίησης της οδηγίας, θα μπορούσε ενδεχομένως να επιτρέψει τη μελέτη της καρκινογόνου δράσης ουσιών που δεν έχουν ακόμη ταξινομηθεί.

Το αίτημα να ευνοηθεί η συνεργασία μεταξύ των ειδικευμένων κέντρων μπορεί να ικανοποιηθεί μέσω του προγράμματος Safe (Safety Actions for Europe) καθώς και στο πλαίσιο των δραστηριοτήτων του Ευρωπαϊκού Οργανισμού για την Ασφάλεια και την Υγεία στην Εργασία, ο οποίος ιδρύθηκε πρόσφατα στο Μπιλμπάο.

Όσον αφορά το τελευταίο ερώτημα σχετικά με τα στατιστικά στοιχεία, η Επιτροπή δραστηριοποιείται στον τομέα αυτό από το 1991 με σκοπό να καταρτίσει κοινή μεθοδολογία για τη συγκέντρωση συγκρίσιμων στατιστικών στοιχείων, τόσο για τα εργατικά ατυχήματα όσο και για τις επαγγελματικές ασθένειες. Τα σχετικά αποτελέσματα θα είναι διαθέσιμα σύντομα.